ભાવનાઓ અને લાગણીઓનું વહેતું ઝરણું એટલે કર્ક રાશિ. ચર સ્વભાવ અને જળ તત્વ, સતત વહેતી લાગણીઓ તેમને પોચા દિલના અને ઘણીવાર પ્રેમને લીધે હારતાં વ્યક્તિ બનાવી દે છે. જ્યાં હૂંફ છે, એકબીજાને સમજવાની વાત છે, ત્યાં કર્ક રાશિ આવે છે. પણ આ રાશિના જાતકો જલદી ખુલીને બોલતા નથી. છતાં એકવાર તેમને આમંત્રણ આપવામાં આવે તો જેમ પૂરમાં પુલ તણાઈ જાય તેમ તેઓની વાતો આજુબાજુના પ્રેક્ષકોને પણ લાગણીના પૂરમાં તાણીને લઇ જાય તેવું બની શકે. આ રાશિની વ્યક્તિ માતા કે પત્ની તરીકે ઉત્તમ છે અને નસીબદારને જ મળે. તેમના જેટલી સહનશક્તિ અને પ્રેમ અન્ય રાશિઓમાં નથી જોવા મળતા. આ રાશિની વ્યક્તિઓમાં સામાજિક બાબતો માટે અને સંબંધો માટે અતિઉત્સાહ જોવા મળે છે. તેઓ સારા લેખક અને કવિ બની શકે છે. પરંતુ તર્કના વિષયોમાં તેમને નુકસાન થાય છે. તેઓ એક ને એક અગિયાર કરવામાં નથી માનતા.